 

**בבית הדין הצבאי המחוזי**

**מחוז שיפוט מטכ"ל**

**בפני השופט: סא"ל סבסיאן אוסובסקי**

**בעניין: התובע הצבאי (ע"י ב"כ, סגן קשת יוסף)**

**נגד**

**הנאשם: ח/XXX טוראי י' א' (ע"י ב"כ, סגן יסמין יונס)**

הכרעת - דין

על פי הודאתו מורשע הנאשם בעבירה של שימוש בסם מסוכן (שני פרטי אישום), לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, בהתאם לכתב האישום ולפרטים הנוספים.

1. **ניתנה היום, כא' בטבת תשפ"ד, 02.01.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופט

גזר - דין

הנאשם הורשע על פי הודאתו בעבירה של שימוש בסם מסוכן (שני פרטי אישום), לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, בהתאם לכתב האישום ולפרטים הנוספים.

על פי הפרטים הנוספים הנאשם החל את שירותו בחודש נובמבר 2023 וכעת הוא צועד את צעדיו הראשונים בשירות הצבאי וטרם הפנים את נורמות המשמעת המחייבות בצבא. הנאשם עשה שימוש אינטנסיבי בסם בנסיבות אזרחיות והספיק לעשות שימוש בסם בתוככי יחידתו.

אם זאת, הצדדים שקלו טענות ראייתיות שהעלתה הסנגורית וכן לקיחת האחראיות והודאת הנאשם בהזדמנות הראשונה. זאת, לצד נסיבותיו האישיות של הנאשם.

בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **חמישים (50) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן ארבעים וחמישה (45) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל. הנאשם הצהיר בפניי שהוא לא מחזיק ברישיון נהיגה צבאי.**
5. **זכות ערעור כחוק.**
6. **ניתן היום, כא' בטבת תשפ"ד, 02.01.2024, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**נערך על ידי: נ.פ.**

**בתאריך: 25.01.24**

**חתימת המגיה: סגן שיר בן-ארמון**